เอไอเอพร้อมจ่ายผลประโยชน์
เอไอเอ ยันจ่ายผลประโยชน์ให้ลูกค้าตามปกติ แม้น้ำท่วมหนักในหลายพื้นที่
27 ต.ค. 2554

เอไอเอ ยันจ่ายผลประโยชน์ให้ลูกค้าตามปกติ แม้น้ำท่วมหนักในหลายพื้นที่
นายรอน แวน โอเยน ประธานเจ้าหน้าที่บริหาร เอไอเอ ประเทศไทย กล่าวว่า จากเหตุการณ์น้ำท่วมหนักในหลายพื้นที่ในเวลานี้ บริษัทยังให้บริการตามปกติ โดยลูกค้าที่มีกำหนดได้รับผลประโยชน์ตามเงื่อนไขของกรมธรรม์ในระหว่างนี้ยังคงได้รับตามปกติ
ก่อนหน้านี้ บริษัทได้เลื่อนระยะเวลาการชำระเบี้ยให้ลูกค้าจาก 31 วันเป็น 91 วัน ยกเว้นดอกเบี้ยสำหรับการต่ออายุกรมธรรม์และการชำระคืนเงินกู้อัตโนมัติเต็มจำนวนที่ดำเนินการภายใน 150 วันนับจากวันครบกำหนด รวมทั้งยกเว้นค่าธรรมเนียมการออกกรมธรรม์และบัตรประจำตัวผู้เอาประกันภัยที่ชำรุด หรือสูญหายจากน้ำท่วมอีกด้วย ซึ่งมาตรการพิเศษนี้จะสิ้นสุดในวันที่ 30 เม.ย. 2555
นายบินายัค ดัตตา กรรมการผู้จัดการ บริษัท พรูเด็นเชียล ประกันชีวิต (ประเทศไทย) กล่าวว่า บริษัทได้ขยายระยะเวลาผ่อนผันการชำระเบี้ยประกันภัยจากเดิม 31 วัน เป็น 91 วัน และในกรณีการต่ออายุกรมธรรม์ประกันชีวิต หรือการกลับคืนสู่สถานะเดิมของกรมธรรม์ประกันชีวิต บริษัทผ่อนผันให้โดยไม่คิดดอกเบี้ย และ/หรือ ไม่ตรวจสุขภาพผู้เอาประกันชีวิตเป็นเวลาไม่เกิน 6 เดือน นับแต่วันที่กรมธรรม์ประกันชีวิตขาดอายุ ซึ่งจะช่วยให้ผู้ถือกรมธรรม์ไม่ต้องกังวลว่ากรมธรรม์จะขาดอายุ